text: ¶Hoe Machamet belooft hen die zijn wet houden wel eeten en drincken, ende goet chiere int paradijs
  Machamet seyt. God heeft belouet den sarasinen, ende sinen prophete machamet. Soe wie daer doet na die wet van machamet, de sal besitten dat pardijs dat hoofken der wellusticheyt verchiert met springende fonteynen, daer sullen si eewelijc woenen, ende bedect sijn van de schaduwe der bomen dye altoos sullen gruen staen vol welrieckende bloemen, daer en sal hitte noch coude zijn, daer sullen si eten alderley spisen en vruchten. wat elck begheert sal hi terstont bi hem vinden, ende sullen ghecleet zijn met siden clederen van alderley verwen, ende sullen altijt sitten in vruechden. Dye engelen sullen hem dienen wt gulden ende silueren vaten den wijn daerin schinckende ende sullen seggen Eet ende drinct in genuechten, want dat v god belooft heeft, dat heeft hi v nv voldaen Ende si sullen daer versaemt zijn met de alderschoonste maechden blinckender dan Iacinten, welcke maechden niet besmet en sijn vanden menschen noch vanden duuel. Dit sal hem gegeuen  werden die ghelouen in machamets wet, en dye niet sullen eewelijc sijn in die helsche pijne.